Mooimaaksessie - Rosan Jansen van Vuuren: "Op 50 kan 'n vrou nog sprankel"
JY LEES NOU Mooimaaksessie - Rosan Jansen van Vuuren: "Op 50 kan 'n vrou nog sprankel"
Die 50-jarige Rosan Jansen van Vuuren, wat op 'n kleinhoewe net buite Pretoria woon, het 'n moeilike jaar agter die rug. Verlede jaar is daar op haar knie geopereer, haar bolyf is gebrand (nadat 'n warmwatersak gebars het) en haar pa is oorlede. Dié spanning het sy spore gelaat. Gelukkig het Rosan se dogter, Nerine, die regte plan gehad: 'n Luilekker pamperlang-sessie sou maak dat haar ma weer 'n slag met haar oë lag.
Rosan se voor- en ná-foto
Wat sê Rosan?
1. Beskryf jou klerestyl.
My klere is gemaklik, tog klassiek.
2. Het dié mooimaaksessie jou selfvertroue verbeter?
Baie, want ek was só gemaklik voor die kamera. Ek het breed geglimlag, draadjies en al. Ek kon nie glo hoe mooi ek lyk nie. Dit het my hoendervel gegee en skoon bewoë gemaak.
3. Wat was jou gesin se reaksie?
My man kon sy oë nie glo nie. En my dogter het oor die telefoon gehuil nadat ek die foto's aan haar gestuur het.
4. Wat het jy geleer?
Ek het geleer hoe om my oë 'n fokuspunt te maak. My vel het 'n rooi ondertoon en 'n pienk blosser vererger dit net, maar bronser verbloem dit baie goed. Ek het ook geleer dat 'n roomkleurige oogomlyner aan die binnekant van die oog jou uitgerus laat lyk.
Rosan het die mooiste dik, blonde hare. Ek het haar vel 'n egalige voorkoms gegee deur 'n onderlaag met 'n geel ondertoon te gebruik. Haar pragtige groot, blou oë is beklemtoon met oogskadu in ligbruin skakerings en afgerond met 'n donkerbruin oogpotlood om by haar ligte gelaat te pas. Sy het sag en vroulik gelyk, absoluut beeldskoon.
Ek het vir Rosan ligte en vrolike klere gekies. Sy het baie mooi gelyk in die wit bloes, en die krale wat sy van haar huis gebring het, het perfek daarby gepas! Die blou bloes het haar oë gekomplementeer. Haar voorkoms is opgehelder met die veelkleurige bloes, wat haar perfek gepas het.
Kliënte is geneig om die ken in die lug te hou om 'n dubbele ken te versteek. Die foto word dan van onder geneem en beklemtoon, eerder as verbloem, 'n dubbele ken. Probeer eerder om die ken effens af te hou en die foto meer van bo te neem. Die voorkoms van Rosan se draadjies is versag deur haar net effens te laat glimlag, pleks van breed en oop.